
                   1. Deschiderea lucrărilor sesiunii de toamnă a Adunării Parlamentare a Consiliului Europei

                   La 3 octombrie a.c., la Strasbourg s-au deschis lucrările sesiunii de toamnă a Adunării Parlamentare a Consiliului Europei. Reuniunea, la care au participat 315 parlamentari din cele 46 de state membre ale organizaţiei, a avut o agendă de lucru în care elemente de continuitate în dezbaterile plenare, cum ar fi analiza respectării drepturilor omului şi apărării drepturilor omului în statele membre, au fost completate cu probleme ce necesită o stringentă dezbatere: situaţia din Balcani şi a emigranţilor ilegali spre frontierele sudice ale Europei. 

                   Dezbaterile s-au referit la o preocupare aflată de câţiva ani în atenţia liderilor organizaţiei: echilibrul instituţional în Consiliul Europei. Raportul prezentat de deputatul austriac Peter Schieder a plasat această problemă în contextul transformărilor profunde apărute de la crearea Consiliului, în 1949, menţionând că, între timp, "Europa a devenit mult mai integrată, natura dreptului internaţional s-a modificat şi mai multe instituţii noi s-au constituit în sânul organizaţiei, al cărei statut a evoluat şi care a primit noi competenţe". 

                   Potrivit acestui raport, "dacă Consiliul Europei nu vrea să se fosilizeze, a venit momentul pentru reforme instituţionale ambiţioase, în principal în direcţia creşterii puterilor statutare ale Adunării Parlamentare, astfel încât aceasta să aibă o participare sporită la elaborarea tratatelor, la negocierile cu alte instituţii şi la pregătirea bugetului". De asemenea, în raportul deputatului austriac s-a afirmat necesitatea ca Adunarea să poată aduce cazuri în faţa Curţii Europene a Drepturilor Omului şi să fie consultată mai frecvent şi mai timpuriu de către Comitetul de Miniştri. La rândul său,  Comitetul de Miniştri trebuie să devină mai transparent şi să se implice mai mult în dialogul cu Uniunea Europeană şi în promovarea democraţiei. Pe aceeaşi linie, raportul menţionează că CEDO, unul dintre cei trei stâlpi ai Consiliului Europei, alături de Adunare şi de Comitetul de Miniştri, are nevoie de precizarea statutului său. 

                   Prima reuniune s-a încheiat cu prezentarea unui raport al Comisiei juridice şi pentru drepturile omului, referitor la punerea în aplicare a hotărârilor CEDO în statele membre. România apare nominalizată în acest document, alături de alte 7 state (Franţa, Germania, Grecia, Letonia, Bulgaria, Republica Moldova şi Polonia), pentru care au fost analizate, împreună cu delegaţiile naţionale la APCE, motivele nerespectării hotărârilor Curţii, precum şi modalităţile de rezolvare a problemelor în suspensie. 

                   Rezoluţia adoptată de plenul APCE pe marginea raportului deputatului ungar Matyas Eorsi a încercat, aşa cum declara autorul ei, să înlocuiască atitudinea critică tradiţională a Consiliului Europei, cu una mai degrabă autocritică. Din această optică, devine vizibilă lipsa unei strategii europene asupra Balcanilor de Vest, afirma M. Eorsi, care chema UE să renunţe la retorică şi să aşeze în loc un plan de parcurs pentru aceste ţări. 

                   În textul rezoluţiei se aminteşte că anul 2006 este un an crucial pentru întreaga regiune a Balcanilor de Vest (Albania, Bosnia-Herţegovina, Muntenegru, Serbia - inclusiv Kosovo - şi Macedonia). Documentul menţionează că zona cunoaşte evoluţii importante, marcate în special de independenţa Muntenegrului şi lansarea negocierilor privind statutul final al provinciei sârbe Kosovo. Adunarea acceptă că aceste state se confruntă, în continuare, cu un număr semnificativ de disfuncţionalităţi, dar consideră, totodată, că revine comunităţii internaţionale, în special Consiliului Europei şi UE, datoria de a le susţine activ pentru continuarea proceselor de reforme. În rezoluţia APCE se menţionează că dacă Europa nu va acorda un mai mare interes Balcanilor de Vest, sentimentul acestora de marginalizare se va exacerba, provocând consecinţe nefaste pentru întregul continent. În document s-a propus, de asemenea, lansarea unei platforme de dialog privind situaţia din ansamblul regiunii şi demararea primelor discuţii pe o bază mai regulată referitoare la viitorul regiunii. 

                  Pe de altă parte, rezoluţia cheamă aceste ţări să coopereze deplin cu Tribunalul Penal Internaţional pentru fosta Iugoslavie, mai ales în cazurile lui Ratko Mladic şi Radovan Karadzic, apreciind, în acelaşi timp, că TPI trebuie să finalizeze procesele în curs într-un interval de timp rezonabil şi să evite încălcări ale drepturilor omului împotriva acuzaţilor. 

                   Luând în considerare toate aspectele prezentate, APCE a hotărât să urmărească îndeaproape situaţia statelor din Balcanii de Vest şi să întocmească un raport în acest sens. De asemenea, Adunarea a decis să întărească programul de asistenţă parlamentară pentru Muntenegru şi Serbia, să îl extindă la alte ţări din regiune, precum şi să promoveze cooperarea parlamentară regională. 

                   Documentul adoptat de plenul parlamentarilor APCE invită comunitatea internaţională, în particular Uniunea Europeană, să-şi definească mai clar strategia privind Balcanii de Vest, să propună perspective mai bune regiunii, să-şi intensifice sprijinul faţă de consolidarea instituţiilor din regiune, mai ales în domeniul judiciar şi de poliţie. În plus, Adunarea cere UE să liberalizeze regimul de vize faţă de Balcanii de Vest, instaurând gratuitatea vizelor şi autorizând, într-o primă etapă, cetăţenii acestor ţări să se deplaseze în cele 10 state noi membre ale Uniunii. APCE mai solicită UE să întărească cooperarea la nivelul poliţiei cu ţările Balcanilor de Vest, să prelungească prezenţa Înalţilor Reprezentanţi ai UE în regiune, să ofere o perspectivă clară şi un calendar precis de aderare la UE, pe baza deciziilor Consiliului European de la Salonic. 

                   Pe de altă parte, rezoluţia a invitat oficialii NATO să adreseze, de urgenţă, invitaţia de adera la Parteneriatul pentru Pace tuturor ţărilor care nu sunt încă membre ale acestuia, pentru garantarea securităţii regiunii. 

                   De asemenea, APCE a invitat şi statele din regiune să îşi continue eforturile pentru respectarea obligaţiilor şi angajamentelor asumate prin aderarea la Consiliul Europei, să îndeplinească toate condiţiile pentru semnarea de acorduri de stabilizare şi asociere cu UE, dar, concomitent, să îşi focalizeze politica pe cooperarea regională, să trateze cu mai mare atenţie problema persoanelor deplasate şi a refugiaţilor, să garanteze protecţia minorităţilor, să combată criminalitatea organizată şi imigraţia ilegală către alte state europene. 

                   2. Reuniunea interparlamentară axată pe combaterea terorismului şi a migraţiei ilegale 

                   Organizată la Strasbourg în perioada 2-3 octombrie a.c., din iniţiativa PE şi a Parlamentului Finlandei, ţară care deţine preşedinţia semestrială a UE, reuniunea la care au participat reprezentanţi ai Parlamentului European şi ai parlamentelor naţionale din statele membre ale Uniunii, din ţările în curs de aderare şi din cele candidate a pus în discuţie viitorul spaţiului european comun de libertate, securitate şi justiţie, abordând o largă paletă de dosare: viitorul Europol, controlul integrat al frontierelor şi rolul agenţiei europene de profil, "Frontex", schimbul de date personale versus securizarea corespunzătoare a acestora, prevenirea atacurilor teroriste şi stăvilirea pătrunderii ilegale de imigranţi pe teritoriul UE. 

                   Principala concluzie a reuniunii a fost aceea că lupta împotriva terorismului şi a migraţiei ilegale trebuie să se facă doar cu o strictă respectare a drepturilor omului, care constituie valoare fundamentală a Uniunii Europene.           Participant la discuţii, coordonatorul european pentru lupta împotriva terorismului, Gijs de Vries, a insistat pe nevoia de colaborare la nivel european şi naţional şi pe faptul că trebuie respectate atât dreptul la viaţă şi securitate al cetăţenilor europeni, cât şi cel la un tratament echitabil al deţinuţilor bănuiţi de acte teroriste. În această ordine de idei, el a reamintit declaraţia din 15 septembrie a.c. a miniştrilor de externe din ţările UE conform căreia nu se poate accepta nici existenţa unor închisori ilegale şi nici a detenţiilor fără o bază juridică. 

                   Comisarul european pentru justiţie, libertate şi securitate, Franco Frattini, a precizat că sunt necesare unele transformări instituţionale care să permită UE să reacţioneze prompt şi coerent la schimbările extrem de rapide ale lumii de astăzi, aşa cum îşi doresc cetăţenii forului comunitar. Este nevoie de o decizie istorică, a afirmat el, care să schimbe sistemul majoritar de adoptare a deciziilor, care duce la blocarea, ani de zile, a unor hotărâri absolut necesare. Totodată, el a pledat pentru instituirea codeciziei Parlamentului European în domeniul justiţiei şi al afacerilor interne. În absenţa unor asemenea măsuri, unele ţări recurg la cooperări întărite, care nu fac decât să ne îndepărteze de Europa care vorbeşte pe un singur glas şi care ar putea să găsească mult mai uşor soluţii pentru problemele dificile precum ameninţarea teroristă sau valul de imigranţi, a mai afirmat oficialul european. 

                   Franco Frattini a insistat şi asupra faptului UE nu trebuie să abordeze aceste două probleme doar recurgând la măsuri represive, ci şi căutând să înlăture cauzele care le generează. Astfel, el a adus în atenţie cazul teroriştilor născuţi şi formaţi în Occident, precum şi sărăcia extremă din unele ţări care generează valuri de emigranţi. Diminuarea discrepanţelor între diferiţi membri ai societăţii şi, respectiv, între ţări, trebuie să fie o preocupare a UE, a susţinut Franco Frattini, evidenţiind recentele acţiuni ale Comisiei Europene menite să intensifice cooperarea cu ţările africane din care provin majoritatea emigranţilor care încearcă, în acest an, să pătrundă în Europa, mai ales prin Spania, Italia şi Malta.

                   3. Reacţii internaţionale la testul nuclear efectuat de Coreea de Nord

                   Organizaţia Tratatului împotriva Testelor Nucleare (CTBTO) a anunţat la 9 octombrie a.c. că a detectat "un eveniment cu o magnitudine de 4,0 grade pe scara Richter în Coreea de Nord", ţara care a anunţat că a detonat prima sa bombă atomică. CTBTO nu este abilitat să se pronunţe public în legătură cu natura incidentelor detectate şi să confirme sau nu dacă a avut loc o explozie nucleară, a precizat Secretarul executiv al organizaţiei, Tibor Toth. 

                   Un diplomat nord-coreean a admis că testul nuclear pe care ţara sa a anunţat că l-a efectuat a fost mai limitat decât se aşteptau responsabilii nord-coreeni, dar a indicat că urmează să fie detonat un dispozitiv exploziv de o putere mai mare. 

                   Acesta a mai afirmat că ţara sa poate lua măsuri suplimentare după testul nuclear şi că nu se teme de sancţiuni. "SUA ar trebui să demonstreze o atitudine de dialog dacă doresc să rezolve problema. Altfel, vom continua pe acelaşi drum. Am mai suportat sancţiuni şi până acum şi nu ne va fi mult mai greu", a spus diplomatul nord-coreean, care a reiterat mai vechea cerinţă a regimului de la Phenian ca SUA să ridice restricţiile financiare impuse în contextul acuzaţiilor de contrafacere şi spălare de bani de către Coreea de Nord.

"Modul politic şi stilul de viaţă american nu pot fi acceptate de alte ţări (...) SUA sacrifică aceste ţări pentru «războiul lor împotriva terorismului». Este vorba de practici în afara legii (...) şi de un terorism de stat criminal", a mai afirmat el.

                   Anterior, Consiliul de Securitate al ONU adoptase o declaraţie fără caracter de constrângere prin care îi cerea Coreii de Nord să renunţe la efectuarea unui test nuclear şi să revină la masa negocierilor în şase. Textul nu cuprinde ameninţarea cu eventuale sancţiuni şi subliniază că, în cazul în care Coreea de Nord va ignora apelurile comunităţii internaţionale, "Consiliul de Securitate va acţiona în conformitate cu responsabilităţile sale ce rezultă din Carta Naţiunilor Unite". 

                   NATO a condamnat cu fermitate testul nuclear întreprins de Coreea de Nord, apreciind că acesta reprezintă o gravă ameninţare pentru statele din zona Pacificului, dar şi pentru întreaga lume. "Alianţa Nord-Atlantică condamnă în termenii cei mai energici testul cu armă nucleară efectuat de regimul de la Phenian, se precizează în declaraţia adoptată de ambasadorii celor 26 ţări membre ale NATO, la finalul reuniunii lor de urgenţă. 

                   Consiliul Atlanticului de Nord "cheamă Coreea de Nord să înceteze imediat orice dezvoltare de tehnologii militare nucleare, să revină la negocierile în format de şase ţări, fără condiţii prealabile, şi să elimine complet şi în mod verificabil toate armele nucleare şi programele corespondente", se menţionează în declaraţia dată publicităţii la sediul NATO din Bruxelles.

                   La rîndul său, Preşedintele american George W. Bush a condamnat testul nuclear efectuat de regimul nord-coreean, calificându-l drept o provocare şi o ameninţare la adresa păcii internaţionale, şi a cerut un răspuns imediat din partea Consiliului de Securitate al ONU. 

                   Într-o declaraţie făcută la Casa Albă, George W. Bush a precizat că SUA încearcă să confirme veridicitatea anunţului făcut de Coreea de Nord cu privire la testul nuclear. "Însă un asemenea anunţ constituie în sine o ameninţare pentru pacea şi securitatea internaţionale. SUA condamnă această provocare", a menţionat George W. Bush. "Încă o dată, Coreea de Nord a sfidat comunitatea internaţională, iar aceasta va reacţiona", a spus Preşedintele american. El a dat asigurări că SUA rămân angajate pe calea diplomatică şi că îşi vor respecta totalitatea angajamentelor în domeniul descurajării şi al securităţii faţă de aliaţii lor. Totodată, preşedintele american a avertizat Coreea de Nord în legătură cu transferuri de arme sau materie nucleară spre alte state ori entităţi, ce vor fi considerate o gravă ameninţare împotriva SUA. "Regimul nord-coreean rămâne unul din principalii factori mondiali ai proliferării de tehnologie balistică, inclusiv de transferuri către Iran şi Siria", a mai precizat George W. Bush.

                   Uniunea Europeană a apreciat drept inacceptabil testul nuclear nord-coreean şi a afirmat că studiază împreună cu comunitatea internaţională un răspuns corespunzător. "Acest test compromite serios stabilitatea regională şi reprezintă o ameninţare severă pentru pacea şi securitatea internaţională", se afirmă într-un comunicat al preşedinţiei finlandeze a UE, care îi cere refimului de la Phenian "să anunţe imediat că se va abţine de la realizarea de noi teste nucleare, să renunţe public la arma nucleară şi să revină imediat şi fără condiţii prealabile la convorbirile în format de şase ţări" (SUA, Rusia, Japonia, China, Coreea de Sud şi Coreea de Nord), care au fost suspendate din noiembrie 2005.

                   De asemenea, Rusia a cerut Coreii de Nord să revină fără întârziere la prevederile Tratatului de Neproliferare Nucleară şi a făcut apel la ţările implicate să dea dovadă de reţinere în criza născută după testul nuclear nord-coreean. Purtătorul de cuvânt al Ministerului rus al Afacerilor Externe, Mihail Kaminine a afirmat că regimul de la Phenian a ignorat voinţa comunităţii internaţionale efectuând acest test nuclear, însă a cerut tuturor statelor lumii să dea dovadă de reţinere.

                   4. Alegerile legislative din Letonia

                   Cetăţenii cu drept de vot din Letonia au fost chemaţi la 7 octombrie a.c. la urne pentru a-i alege pe cei 100 de membri ai parlamentului unicameral al ţării, în cadrul primului scrutin de după aderarea Letoniei la Uniunea Europeană. 

                   Cei 1.024 de candidaţi, din partea a 19 partide, au desfăşurat o campanie electorală bazată pe numeroase promisuni, dar, conform sondajelor preelectorale, doar şapte formaţiuni politice au fost cotate că vor putea depăşi pragul de 5%, necesar pentru a intra în Parlament. 

                   Potrivit statisticilor europene, Letonia este cea mai săracă dintre cei 25 de membri ai UE, dar şi ţara cu cea mai puternică creştere economică, de peste 10% anual de aproape doi ani, ceea ce-i permite recuperarea rapidă a rămânerilor în urmă, deşi zonele rurale sunt în continuare departe de efectele pozitive ale acestei creşteri. În pofida instabilităţii politice, analiştii apreciază că politica foarte liberală a guvernelor ce s-au succedat a favorizat afacerile şi a atras investitorii străini. 

                   Conform unui sondaj al Institutului Latvijas Fakti, Partidul Poporului şi Uniunea Verzilor şi a Ţăranilor, partide din cadrul coaliţiei de centru-dreapta, erau considerate favorite în cursa electorală, cu 13,7% şi, respectiv, 12,4% din intenţiile de vot, iar partidul conservator „Noua Eră”, care a condus guvernul în perioada 2002 - 2004, aflându-se în opoziţie din aprilie 2006, era creditat cu 9,5%. Alianţa pentru Drepturile Omului în Letonia Unită şi Partidul „Armonia” de centru-stânga, partide ale minorităţii ruse, reprezentând o treime din populaţia de 2,4 milioane de locuitori a Letoniei, erau creditate cu 8,9% şi, respectiv, 5,7% din intenţiile de vot. 

                   Coaliţia guvernamentală de centru dreapta condusă de premierul Aigars Kalvitis, a câştigat alegerile parlamentare din Letonia. Conform rezultatelor definitive publicate de Comisia Electorală Centrală, Partidul Popular, condus de premierul A. Kalvitis s-a situat pe primul loc cu 19,32% din voturi, urmat de partenerii de coaliţie, Uniune Verzilor şi a Ţăranilor, care au candidat pe liste comune, obţinând 16,55%, şi Partidul „Noua Eră”, cu 16,24% din voturi. 

                   Potrivit analiştilor, surpriza scrutinului a fost Partidul „Armonia” care a obţinut 14,30% din voturi. 

                   Împreună cu aliaţii creştini-democraţi şi cu liberalii, care s-au prezentat în alegeri pe liste comune, obţinând 8,51%, coaliţia condusă de premierul A. Kalvitis va dispune de majoritate absolută în parlamentul unicameral al Letoniei. 

                   În total, 7 partide din cele 19 care au participat la scrutin, au depăşit pragul electoral de 5%.

                   5. Irak - adoptarea legii privind federalizarea ţării

                   Parlamentul irakian a adoptat definitiv la 11 octombrie a.c., la Bagdad, legea privind crearea unui stat federal, în pofida tuturor temerilor analiştilor şi experţilor că această reorganizare va amplifica tensiuni în cadrul comunităţii sunite, minoritare. Legea nu va fi însă aplicată decât peste opt luni, pentru a permite revizuirea Constituţiei şi a tempera nemulţumirile suniţilor. Aceştia consideră că federalismul va duce la dezmembrarea Irakului şi la concentrarea bogăţiilor naturale în regiunile controlate de kurzi, în nord, de şiiţi, în sud, suniţilor urmând să le rămână zone în majoritate deşertice din centrul ţării.

                   Adoptarea de către parlamentul irakian a legii privind federalizarea Irakului a fost salutată de şiiţi şi criticată de suniţi, în luările lor de poziţie din timpul dezbaterilor în legislativul de la Bagdad. Preşedintele Blocului şiit, Abdel Azziz Hakim, liderul principalului grup parlamentar şiit, care numără 128 de deputaţi, a apreciat că votul parlamentului este în interesul poporului irakian. Oficialul irakian a adăugat că punctul de vedere al grupului sunit, care reuneşte 44 de deputaţi, nu reprezintă poporul irakian. 

                   La rândul său, Salman al-Joumaili, deputat din partea alianţei “Frontul Concordiei”, a afirmat că grupul parlamentar sunit pe care îl conduce se opune acestei legi, de divizare a ţării. Acesta a apreciat adoptarea acestei legi s-a realizat într-un moment foarte prost ales. 
                   Casa Albă a respins ideea împărţirii Irakului în regiuni semiautonome, propusă de senatorul democrat Joseph Biden. "Un guvern descentralizat, cu forţe de securitate regionale şi o autoritate centrală redusă, este o variantă pe care niciun lider irakian nu a propus-o şi care nu a fost cerută de poporul irakian", a declarat purtătorul de cuvânt al Casei Albe, Scott McClellan. Joseph Biden, membru al Comisiei senatoriale de Politică Externă, şi Leslie Gelb, expert la Council on Foreign Relations, au propus implementarea în Irak a modelului federal bosniac.

                   6. Alegerea noului Secretar general al Organizaţiei Naţiunilor Unite

                   Consiliul de Securitate al ONU a recomandat Adunării Generale alegerea lui Ban Ki-moon, actualul ministru de externe al Coreei de Sud, drept viitor secretar general al organizaţiei mondiale, a anunţat ambasadorul Japoniei la ONU, Kenzo Oshima, care prezidează Consiliul. "Consiliul de Securitate a decis să recomande alegerea lui Ban ki-moon pentru un mandat de 5 ani, începând de la 1 ianuarie 2007 şi până la 31 decembrie 2011", a declarat el. 

                   Potrivit principiului nescris al rotaţiei continentelor la şefia ONU, viitorul secretar general urma să provină dintr-o ţară asiatică. Precedentul secretar general asiatic a fost birmanezul U Thant, între 1961-1971. 

                   Desemnarea lui Ban Ki-moon în fruntea Organizaţiei Naţiunilor Unite a devenit certitudine în momentul în care acesta a obţinut sprijinul celor 5 membri permanenţi ai Consiliului de Securitate (China, Franţa, Marea Britanie, Rusia şi SUA). Diplomat de carieră, recunoscut pentru talentul de a negocia compromisuri, Ban Ki-moon este descris în unanimitate de cei apropiaţi drept o persoană agreabilă, cu o capacitate mare de muncă. Născut în 1944, Ban Ki-moon are studii universitare de relaţii internaţionale şi a intrat în Ministerul de Externe sud-coreean în 1970, în fruntea căruia se află din ianuarie 2004. A deţinut mai multe posturi diplomatice aflate în legătură directă cu Naţiunile Unite. 

                   Adunarea Generală a Naţiunilor Unite l-a ales, la 14 octombrie a.c. pe ministrul sud-coreean al afacerilor externe, Ban Ki-moon, în funcţia de Secretar general al Organizaţiei mondiale, care îi va succeda lui Kofi Annan la 1 ianuarie. Ban Ki-moon va fi al 8-lea secretar general al Naţiunilor Unite, de la crearea ONU în 1945. 

                   7. Activitatea curentă a Uniunii Europene

                   Miniştrii afacerilor externe şi reprezentanţi din opt ţări din sudul Uniunii Europene (Grecia, Malta, Cipru, Spania, Italia, Slovenia, Portugalia şi Franţa) au avut în perioada 12-13 octombrie a.c., la Atena, o reuniune informală consacrată în principal imigraţiei clandestine. "Atacarea imigraţiei ilegale este o problemă care preocupă pe larg Uniunea Europeană. Grecia este în particular sensibilă la această chestiune întrucât, ca frontieră a UE, ea are o mare responsabilitate", a declarat purtătorul de cuvânt al Ministerului Afacerilor Externe elen, Georges Koumoutsakos.

                   Grecia a pledat pentru crearea unui corp de gărzi de coastă europene, în concluziile reuniunii UE pe aceeaşi temă de la Madrid de la sfârşitul lunii septembrie la Madrid solicitându-se o întărire a frontierei maritime din sudul Europei în faţa afluxului de refugiaţi.

                   Comisia Europeană a cerut statelor membre ale Uniunii Europene să transpună rapid în legislaţiile naţionale directiva comunitară privind dreptul de azil, intrată în vigoare la 10 octombrie a.c., care vizează reducerea disparităţilor în materie la nivelul UE. În caz contrar, statele membre riscă lansarea unor "proceduri de infracţiune" din partea Comisiei. Singurele şase ţări care au transpus deja această directivă sunt Austria, Estonia, Franţa, Lituania, Luxemburg şi Slovenia.

                   Prin noua directivă, "solicitanţii de azil îşi vor vedea nevoile de protecţie evaluate în funcţie de criterii identice, indiferent de locul unde înaintează cererea. În plus, ei se vor bucura de un ansamblu de drepturi şi avantaje în toate statele membre", a precizat comisarul european pentru justiţie, libertate şi securitate, Franco Frattini.

                   Noua legislaţie va reduce fenomenul de "asylum shoppping", prin care solicitanţii de azil profită de diferenţele legislative actuale pentru a se îndrepta spre ţări unde azilul este acordat mai uşor. Printre disparităţile actuale, Comisia a citat cazul cecenilor: 84% dintre solicitanţii de azil sunt acceptaţi în Austria, faţă de numai 42% în Franţa, 23% în Germania şi, practic, 0% în Slovenia.

                   Directiva permite, între altele, recunoaşterea statului de refugiat şi persoanelor ce se tem de persecuţii în virtutea sexului sau a orientării lor sexuale.

*

                   Comisia Europeană a aprobat, la 12 octombrie, la Bruxelles, constituirea unui fond de 193 de milioane de euro pentru susţinerea în anul 2007 a programelor de eradicare, control şi monitorizare a unor boli ale animalelor care pot avea impact şi asupra sănătăţii oamenilor. Au fost selecţionate pentru finanţare 155 de programe din cele 25 de state membre ale  Uniunii Europene. S-a acordat prioritate bolilor care se pot transmite la om (ca de exemplu tuberculoza şi rabia), pentru care s-au alocat 52,997 milioane de euro. De asemenea, au fost avute în vedere gripa aviară, pesta porcină, salmonela şi boala vacii nebune.

                   După ce, în ultimii ani, s-a reuşit eradicarea bolii turbării în partea occidentală a Europei, în anul 2007 se va acorda o atenţie deosebită şi un fond total de 11,937 milioane de euro mai ales noilor state membre din Estul Uniunii. Boala este transmisă de animalele sălbatice infectate, iar programele finanţate de UE urmăresc prevenirea îmbolnăvirilor prin vaccinarea pe cale orală a animalelor.

                   Alte 9,117 milioane de euro sunt prevăzute pentru combaterea salmonelei la păsările de curte, cu menţiunea că finanţarea acestor programe s-a dublat în fiecare an după 2005. Problema gripei aviare va fi urmărită în toatele cele 25 de state ale UE, forul comunitar urmând să acorde fonduri substanţiale pentru teste de laborator. S-a luat această decizie întrucât s-a observat că este deosebit de util ca focarele de boală să fie detectate cât mai devreme. În acest fel, în anul 2006, a fost posibilă depistarea precoce a bolii la păsările sălbatice înainte de a contamina şi păsările domestice, au precizat experţii Comisiei Europene.

